정조 16년
壬子九月初五日辰時上御熙政堂來待諸臣入侍時左副承旨李家煥假注書洪樂游記事官徐有聞林景鎭行司直鄭昌順兵曹判書李秉模戶曹判書趙鼎鎭行副司直趙心泰徐有大京畿監司徐鼎修以次進伏訖上敎鼎修曰陵幸初以翌日還宮爲定矣更思之程道爲百餘里出還宮必當侵夜植炬之弊在所當念且隨駕諸臣及軍兵等連日百餘里行役亦宜軫念又聞先朝乙亥動駕時本陵近處無人家之故許多人馬皆留接於陵寺貽弊不少矣今若初十日經宿楊州翌日詣陵展拜還到楊州經宿又翌日還宮則似好矣鼎修曰下敎誠好矣若依此爲之則事甚便好矣命書傳敎曰爲橋梁之民弊道路由樓院兼爲晝停欲爲經宿於陵所今聞樓院道里近京云此爲難處其他植炬之出還宮竝設也軍兵之兩日八十餘里也陵內各邑造假家也以百官軍兵之貽弊於陵寺皆所當念初十日樓院晝停楊州牧宿所翌日拜陵行祭還至宿所翌日樓院晝停還宮以此分付若此則外方植炬及造假家及不緊差使員兩營設布帳竝除之事分付上曰左承旨右承旨入侍出榻敎賤臣承命出與左承旨沈煥之右承旨林濟遠偕入上敎鼎修曰卿須先退依俄下傳敎卽爲擧行可也鼎修退出上敎昌順曰調馬再明爲之可也又敎曰判官旣久任則本寺馬政何不釐正耶昌順曰僉正本是馬色而惟在一提擧申飭之如何矣上曰內寺則內乘主之耶昌順曰然矣上曰卿須申飭僉正判官使之釐正可也昌順曰各島風落木自備局當爲區處而臣方待罪於例兼長生殿提調日前見全羅水營所報則封山黃腸風落殆近三千株此則非備局所關自朽與發賣間當自本曹知委擧行何以爲之乎上曰如今之年不可膠守常格纔有下敎於廟堂者嚴飭道帥臣依此擧行俾有實效而發賣後區處一款議于大臣可也出擧條命昌順先退上敎鼎修曰卿以整釐使何日當發往乎鼎鎭曰先送郞官臣則前期一日當出去矣上曰陵所及楊州修葺之役務從簡便可也敎秉模心泰有大等曰幸行往還以三日爲定軍門擧行竝依俄者下敎爲之可也秉模曰在前經宿陵幸時城門外屛門把守大駕出城後入來留都營而還宮日還爲出去把守矣今亦依此擧行事分付何如上曰依爲之出擧條上曰大臣備局堂上引見慶基殿參奉孔允東入侍賤臣承命出與左議政蔡濟恭行司直徐有隣吳載純漢城判尹金文淳行副司直金尙集右參贊徐有防刑曹判書沈頤之行副司直李邦一李漢豐副修撰金熙朝正言李明淵事變假注書安廷善慶基殿參奉孔允東偕入進伏上曰孔允東先爲進前可也允東進前奏職姓名訖上曰爾家之出來我東世居水原廟址宛然壇杏成喬誠非偶然爾以大聖人後裔若能益自勉勵以詩禮見稱則世道之幸當如何水原所居孔姓人方爲幾何而他處所居亦爲幾家耶允東曰水原所居今爲三十餘戶間多流寓於龍仁至於嶺南則臣之同姓居生者甚多而相距隔遠未詳其幾家矣濟恭曰孔氏之繁衍於我東誠貴矣上敎允東曰爾之居龍仁爲幾代乎允東曰臣六代祖以家貧親老不得供職仍爲下鄕矣上曰其前有冠冕乎允東曰有監察矣上曰聞水原有孔聖影幀奉安之室而至有先朝賜額予意則中逵面九井村旣是東來初居之鄕則廟祀移建此處似好矣濟恭曰下敎誠至當矣當初之不爲建設於此地者甚爲欠事此必因孔氏適然移寓於此地而然中逵面旣是始居之地則徹彼建此實爲當然矣上敎家煥曰令畿營詳探事蹟俾卽狀聞可也濟恭曰日氣調和聖體若何上曰一樣矣膈氣時或升降蓋酬應煩多則有加矣濟恭曰膈候尙此欠和下情悶慮何可勝達濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰幸行初以兩日往返爲定而以卿筋力似難連日馳驅故特命留都矣今以三日更定卿若先詣或後或先則似無所難耶濟恭曰昨日特命留都今日又此下敎俱出曲爲之地不勝感泣臣雖衰朽優可陪往且先朝乙亥動駕時臣嘗隨駕到今立朝人中臣一人外必無伊日隨駕之人矣臣今隨駕下情榮幸尤當如何上命書傳敎曰雖以體諒之意昨命留都而今聞筋力足可參班況東西班班首不可不以大臣押班左相當依筵敎從便進詣洪領敦寧留都上曰次對爲之濟恭曰此慶尙監司鄭大容狀啓也以爲本營所管公都會選別武左右兵營馬兵別騎衛都試法當按例設行而本道災荒挽近所無實有主客俱困之歎都會都試災歲退行亦多畿湖已例竝姑停止待明秋合設事請令廟堂稟旨分付爲辭矣今年朝家之軫念非比常年而道臣所請又如此公都會及各項都試竝依狀辭待明秋合設以除一分民邑之弊恐爲得宜矣上曰依爲之出擧條濟恭曰目下要務無過松政風落自枯之使之自朽山中雖是節目所載今番湖嶺所報風落之數不啻爲屢萬株若一例朽棄則有用歸於無用或近於暴殄寧不可惜第自有風落以來京中多錢之類鄕外牟利之徒多聚貨物窺見朝廷所以處置之方而以臣方在廟堂多般送言要得發賣不勝其左右酬答民習之痛駭不料至此暴殄雖曰可惜自朽實爲無妨但念嶺南沿邑之今年失秋雖謂之大無亦非過語來頭接濟實無其策空棄屢萬金不勞可得之資坐視七十州無辜顚連之民揆以事理決不當如此雖然自京願買人及請得各司帖給之規一切防塞分付嶺南湖南道臣另擇道內守令中淸愼奉公者數三人使之糾察雖一枝毋敢犯生松只以風落之數折定其大中小價本發賣於各該邑民人以其價錢數爻報于廟堂得題音後量宜補用於營賑之資則其所區處庶不至於循私無實如是措劃之後差員若或不能殫心檢飭以致夤緣害及於生松則廟堂亦必有聞指名奏達嚴繩乃已此意另加申飭於兩道道臣安眠島則朽棄與發賣間更商以稟何如上曰依爲之出擧條上曰今年穡事卿果詳聞耶嶺南民事極爲關念夙宵憧憧寢食靡甘矣濟恭曰關西果免歉海西則比關西尤勝畿內亦可免歉而湖南則觀於巡路狀啓可知其穴農而湖西亦如此大體田歉多於畓農嶺南則日前李鼎揆言沿海十三邑雖謂之民無所食可也聞甚悶然矣上曰北穀轉輸事句管堂上果書問於道伯而其答以爲如何秉模曰姑未見答而如或萬不獲已則已豈無從他變通之擧乎濟恭曰嶺南災荒似乎邑邑皆然目今所務惟在於賑資之預備矣上曰忠淸新兵使何間當赴任云乎濟恭曰全羅右道新水使還渡海然後舊使可與交龜交龜後可以上來辭陛仍赴忠營赴任日字之的在何間難以仰對矣且臣於向日伏覩以水營事所下傳敎心以爲尹永僖之不奉水閫之令雖曰有所執不能溫辭下氣以失體面此則永僖之過也李恒林之欲守體例馳啓論勘固是有氣力之事而上敎有若視之以剛亦不吐永僖名雖經幄之臣當今無勢而易侮者孰有加於永僖乎以是言之李恒林之欲存體統謂之可貴則無妨而若有功則似過分數矣上曰聞卿言更思陞遷則過矣亦不必遲待未及渡海之水使未赴任忠淸兵使李恒林許遞今日政差代可也出擧條上曰工判俄以莞島風落松有所筵奏故纔以與廟堂相議無弊善爲之意爲敎矣濟恭曰莞島事曾因尹永僖私札而稔聞矣向來李恒林之與尹永僖相較至於論罪固因彼此間胥失而然矣若以李恒林爲擧職則可也而至於陞擢而若有功者則似過矣上曰李恒林之不畏强禦豈非可奬之事乎見今俗習㛪婀而渠以武弁乃能辦此者果非偶然有所陞擢者此也上敎濟恭曰故相柳成龍與李忠武間事卿果知之乎濟恭曰臣未能記憶而忠武在鄕久不上來聞柳相爲兵判卽爲上來云矣上曰柳相與李山海有所言議而何爲致貳耶濟恭曰此亦未詳矣上曰其少時趣味相同云矣濟恭曰頃因重臣徐有防陳達李葂李薰李藎三人或贈職或旌閭事收議大臣命下矣臣本固陋未諳事蹟故問之禁將則蓋忠武公方莅統營之時葂以其子留在鄕廬適遇倭賊轉戰殺三倭身亦伏刃而死時方總角矣眞不愧爲忠武公之子而但事在於忠武未殉國之前則其不可以孝子旌又不可以忠臣旌雖欲旌閭恐欠意義至於薰與藎皆以忠武庶子一死於丁卯一死於鞍峴忠節皆可謂卓然贈職有何持難而但聞兩人旣無後孫又無祠版以其死於陣前不成塚墓云雖有贈職所頒敎旨傳於何人告於何處乎此甚難處矣上曰今姑置之可也出擧條濟恭曰安東軍丁事甚難處矣上曰昨日回啓已有判下者卿尙今不見乎昨於判下時使卽送示卿矣今聞卿言政院事類如是矣承旨退而査實可也濟恭曰適有言端敢此仰達矣故相臣李陽元當壬辰之亂受命留都嘔血而死其子蓍慶以召村察訪又當丁酉力戰殺倭立慬陣前復矢以葬故相子孫錄及召村先生案其時事歷歷載錄矣其忠節如此而褒旌之節尙今未遑試一欠事許令棹楔其門以樹風聲實有補於聖代風敎矣上曰依爲之出擧條濟恭曰臣欲以訓局火藥事陳達者月已易矣而病未登筵今始略陳遲後之罪無以自恕矣月前訓局火藥邊首偸出所搗火藥之未及捧上者七百餘斤仍以火繩延火於藥庫穴竅炯炯繩火幾及庫中適爲巡更者所驚叫蹴破庫門僅得撲滅思之又思驚懍靡定乾道孔昭罪人斯得則所偸七百斤內略干斤和賣於市肆餘外累百斤藏置於渠之妹家妹卽徐命斗爲名人之妾也渠之以藥藏置非所昧幽暗之處似不過偸竊掩跡之計而辭說囂囂難以戶喩賊人之施以一律固是應行而至於徐命斗與命斗之妾訓將旣已嚴囚不可不使該大將嚴問明覈矣上曰依爲之出擧條濟恭曰臣纔以訓局火藥庫偸竊事仰達矣訓將旣不能善爲典守又不能威束部下爲此無前變怪之事論以國體烏得不論罪乎訓鍊大將徐有大罷職宜矣上曰依爲之出擧條上曰御營大將趙心泰訓鍊大將兼察牌招聽傳敎出榻敎上曰訓鍊大將姑勿出代出榻敎秉模曰臣於火藥賣買事適有區區愚見敢此仰達矣火藥私製先朝己酉以後禁令至嚴則不得私自賣買自在其中而雖以藥丸弊言之外邑鎭貿取時必也具書目牒呈於武庫始爲受去而猶慮夫虛實之相蒙成給勿禁帖其嚴蓋可知矣挽近以來法禁蕩然今番訓局庫子之多數偸竊旨意專在於利推出多在市肆其在懲後杜弊之道申明舊典斷不可已而第念獵夫行獵之資亦不可不開其一路此則內而武庫及各軍門外而營閫邑鎭待其呈訴憑考量給其餘市肆閭巷之私自賣買者一竝依律重繩之意出擧條嚴飭俾無犯科陷法之弊何如上曰依爲之聞有先朝己酉禁令如是抛置者紀綱之外擧行萬萬駭然旣往雖不可一一追勘此後雖一斤半斤更有市肆賣買之弊則該營將臣査出令該府拿問施以重律不能窺察之捕將同律以此定式載之該房故事備局謄錄禁府刑曹受敎可也出擧條秉模曰本曹所管關西小米二萬石卽是餉穀名色而近來停退之數至於五千餘石之多當初貿置之意將至蕩然而該道年事今適豐登另飭道臣使之無遺準捧何如上曰大臣之意何如濟恭曰今年關西農形比他道雖曰稍登停退條五千石之無遺準捧恐難期必此則惟在道臣詳度民勢務在得中之如何而但餉米名色與他有異設或有若干未準之處以他衙門舊還所捧者移準於此俾無欠縮則恐似無妨矣上曰依爲之出擧條有隣曰均役廳區劃內需司奴婢給代條卽當依移牒輸送而前此數年預下未及準限今年則似難如例輸送姑爲置之何如上曰意謂明年條引用而例判矣今聞極爲駭然依爲之出擧條明淵曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法上曰不允出擧條明淵曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條明淵曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允出擧條明淵曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛誓不與此賊父子共載一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑上曰不允出擧條明淵曰噫嘻痛矣李晴之罪可勝誅哉渠本妖邪之性濟以閃倐之行至與劇賊星漢托爲死友盤結之狀綢繆之跡國言已騰輿情咸憤而玉署懲討之論一出渠之凶狡情節益彰露無餘矣星漢無食則渠乃以食繼之星賊無衣則渠乃以衣庇之甚至空其家舍許其住接則其平日情跡之至密腸肚之相連固已難掩而每當課製使星賊而代述逮上章疏借星賊而副急大小相依緩急相仗者擧世皆傳十手共指則星賊凶謀之無不參涉逆腸之一串共貫灼若觀火而渠之從前跳踉旣無非星賊之所指使則星賊凶疏之與議師文悖說之和應者捨渠而有誰哉執其已顯之跡論其當問之端則明證斷案無容更加當此亂賊未誅黨與先討之日此等凶醜決不可不鉤覈鋤治以靖亂孽請前校理李晴亟令王府設鞫得情夬施當律上曰不允出擧條明淵曰見方深秋米價極高以今錢荒而錢賤若此則今之此價又是平時之倍價而冬春之間且當益高言念民事誠極憂悶旣無他矯救之術則宜先杜糜費之竇而若論糜費之最釀戶實居其首蓋伏聞都下釀戶每統必居二三大釀日石餘小釀亦不下日數斗消瀜登市之米幾居其半云蠧年穀病民食孰甚於此牛酒松三禁自是國朝大禁請令廟堂亟講禁酒之法期日施行上曰糜穀之竇莫甚於此而與其令出而不能一切禁止曷若姑且鄭重此所以至今泯默者也至於大釀之飭酗酒之禁自是法典何必新出條令乎大抵法也者欲其必行則都下酒肆太濫之祛汰祛甚雖廟堂得其令行之要然後議到於施行豈可輕先撓民乎出擧條濟恭曰臺臣所奏大釀出禁之論誠爲荒歲裕穀之策而聖批中得其令行之方然後廟堂可以施令之敎儘是禁酒要道臣當更爲十分商量而第禁肴一事大有關於民生日用飮食不可不及時嚴禁雖以數十年前言之所謂賣酒家酒肴不過沈葅佐飯之屬而已近年以來民習漸巧謀計百出酒名之務出新奇姑無論懸房之肉市廛之魚太半歸之於備肴之資珍羞妙湯錯雜於酒甕之前閭衖年少不特所嗜在酒惟其肴是貪三三五五携手買飮由是負債亡身者不知其數固已萬萬痛駭而市肆饌物日就踊貴者全由於此此而不禁則都民食事何由而不至於艱辛匱乏乎臣意則一切嚴禁斷不可已而其出禁之權若遍責於三司與五部則諸般下隷之托以禁亂操縱徵求之弊其門多端本弊未必全革而別弊之傍出難保其必無京兆卽主管五部之衙門使之全主此禁錄置五部內大釀家姓名時時出沒廉察如或見捉則家主只施猛杖而勿徵贖錢一人而三次見捉則移刑曹刑推懲勵各司吏隷如或潛自買食而見捉則文移本司卽爲除汰如是而終不知戢則此亂民也渠旣爲亂民則畢竟付之捕廳之外更無他道以此意揭榜曉諭則斯民也三代之民寧有不令之理乎禁酒下令之前雖有所賣有酒則亦不可無肴以佐飯或菜蔬置之盞臺之上餘外則都屬之犯禁酒肴如是禁止則食廛之移以效之又不無其慮此則且觀來頭以禁肴例禁之而先爲懸法無使陷辜如是定制之外秋曹憲府五部若干涉於此禁致令騷擾則當該堂郞隨問論罪亦不可已事係民食且屬新令語雖煩屑而不得不如是陳達矣上曰依爲之出擧條命煥之書傳敎曰吏曹參判前望單子待下批牌招開政命家煥書傳敎曰政官牌招開政在外參議許遞前望單子入之待下批一體牌招上敎明淵曰爾之酒禁之請儘有意見而先朝犯禁者斷以一律猶且不行則以今民習令出而不能禁止不如不出之爲愈如有令行之道豈不美哉不可輕先出令爾須退而講究以疏更陳可也明淵曰自殿下御極以來至于今無論大小事令行禁止臣於禁釀事亦以爲令行則必然禁止云矣命退諸臣以次退出